b"\n_START_ARTICLE_\nLee Loughnane\n_START_SECTION_\nZgodnja leta in izobrazba\n_START_PARAGRAPH_\nLee David Loughnane se je rodil v Elmwood Parku, Illinois, predmestju Chicaga, Philipu in Juaniti Loughnane kot drugi od petih otrok. Trobento je pri\xc4\x8del igrati, ko je bil star enajst let, igral pa je isti instrument, kot ga je pred njim igral o\xc4\x8de, ko je bil v Vojnem letalstvu ZDA. Loughnane je obiskoval srednjo fantovsko \xc5\xa1olo St. Mel High School, v okviru katere je deloval koncertni orkester, jazzovska skupina in godba. Ko je leta 1964 diplomiral, je vedel, da \xc5\xbeeli postati profesionalni glasbenik. \xc2\xbbNi\xc4\x8desar drugega nisem \xc5\xbeelel po\xc4\x8deti\xc2\xab, je o tem dejal Loughnane. Kasnej\xc5\xa1e \xc4\x8dlane Chicaga je spoznal na univerzi DePaul University.\n_START_SECTION_\nKariera\n_START_PARAGRAPH_\nPreko prijateljstva s kitaristom Terryjem Kathom, je Loughnane spoznal bobnarja Dannyja Seraphinea in saksofonista/pihalca Walterja Parazaiderja. Parazaider je \xc5\xbeelel ustanoviti rock skupino s trobilsko sekcijo, zato je Loughnanea vabil na vaje. Loughnane je bil \xc4\x8dlan skupine od vsega za\xc4\x8detka. Najprej so se imenovali The Big Thing. Kasneje so se preimenovali v Chicago Transit Authority, skupini pa so se pridru\xc5\xbeili \xc5\xa1e James Pankow na trombonu, Robert Lamm na klaviaturah in vokalu ter Peter Cetera na vokalu in basu. Skupina je kmalu skraj\xc5\xa1ala svoje ime v Chicago._NEWLINE_Med Loughnaneove skladbe skupine sodijo: hit singla \xc2\xbbCall on Me\xc2\xab\xc2\xa0z albuma Chicago VII in \xc2\xbbNo Tell Lover\xc2\xab\xc2\xa0z albuma Hot Streets, kot tudi skladbe \xc2\xbbTake a Chance\xc2\xab\xc2\xa0z albuma Hot Streets, \xc2\xbbTogether Again\xc2\xab\xc2\xa0z albuma Chicago X, \xc2\xbbThis Time\xc2\xab\xc2\xa0z albuma Chicago XI in \xc2\xbbAmerica\xc2\xab\xc2\xa0z albuma Chicago XXXVI: Now, katere izvod je bil 4. julija 2014 poslan vsakemu \xc4\x8dlanu Kongresa ZDA. \xc2\xbbV \xc4\x8dasu, ko sem napisal skladbo, je bila skupina zelo dobro uveljavljena s \xc5\xa1estimi albumi in velikim uspehom. Pri\xc5\xa1el sem zelo pla\xc5\xa1no '\xc5\xbeelite sli\xc5\xa1ati mojo skladbo?'. Nisem vedel, \xc4\x8de jo \xc5\xbeelijo posneti. Nisem si mislil, da je dovolj dobra,\xc2\xab\xc2\xa0je o tem, kako je skupini predstavil svojo prvo sklabo, ki je postala top 10 singel, dejal Loughnane._NEWLINE_\xc2\xbbSong of The Evergreens\xc2\xab\xc2\xa0je prva skladba Chicaga, pri kateri je Loughnane odpel glavni vokal. Napisal jo je Terry Kath, iz\xc5\xa1la pa je na albumu Chicago VII. Spremljevalne vokale je prispeval \xc5\xa1tevilnim skladbam Chicaga, ob\xc4\x8dasno pa je prispeval tudi glavni vokal: \xc2\xbbTogether Again\xc2\xab\xc2\xa0(Chicago X), \xc2\xbbThis Time\xc2\xab\xc2\xa0(Chicago XI), \xc2\xbbLet it Snow! Let It Snow! Let It Snow!\xc2\xab\xc2\xa0(Chicago XXV: The Christmas Album) ter \xc2\xbbIt's the Most Wonderful Time of the Year\xc2\xab\xc2\xa0in \xc2\xbbRockin' and Rollin' on Christmas Day\xc2\xab\xc2\xa0(Chicago XXXIII: O Christmas Tree). Na koncertih poje Loughnane skladbo \xc2\xbbColour My World\xc2\xab._NEWLINE_Poleg svojih glasbenih prispevkov, je Loughnane znan po mirovnih prizadevanjih v skupini in kot re\xc5\xa1evalec problemov. Opravil je ve\xc4\x8d intervjujev in produciral nekaj zadnjih albumov skupine, vklju\xc4\x8dno z albumom Chicago XXXVI: Now, ki je bil posnet izklju\xc4\x8dno v potovalnem studiu, ki ga je formiral Lee skupaj z in\xc5\xbeenirjem Timom Jessupom._NEWLINE_Visoki Loughnane je leta 1973 nastopil v filmu Electra Glide in Blue kot pra\xc5\xa1i\xc4\x8dji farmer v hipijevski komuni. V filmu sta nastopila tudi Peter Cetera in Walt Parazaider, film pa je re\xc5\xbeiral James Guercio, ki je bil v tistem \xc4\x8dasu producent Chicaga. Leta 1984 je v videospotu skladbe \xc2\xbbStay The Night\xc2\xab\xc2\xa0igral policista na motorju. Leta 2013 se je skupaj z Robertom Lammom in Jamesom Pankowom pojavil v komediji Clear History Larryja Davida._NEWLINE_Leta 1978 so Chicago v studiu Criteria Studios v Miamiju snemali album Hot Streets, v sosednjem studiu pa so Bee Gees snemali Spirits Having Flown. Trobilna sekcija Chicaga je tako posnela skladbi Bee Geesov \xc2\xbbStop (Think Again)\xc2\xab\xc2\xa0in \xc2\xbbToo Much Heaven\xc2\xab. Loughnane je pri \xc2\xbbToo Much Heaven\xc2\xab\xc2\xa0igral krilnico, Parazaider pa flavto. Bratje Gibbs so v zameno prispevali spremljevalne vokale pri skladbi \xc2\xbbLittle Miss Lovin'\xc2\xab. Istega leta je trobilna sekcija Chicaga sodelovala pri snemanju Russellovega albuma Americana. Loughnane je za album z Martyjem Grebbom napisal tudi trobilne aran\xc5\xbemaje._NEWLINE_Loughnane je \xc4\x8dlan bratstva Phi Mu Alha Sinfonia. 26. avgusta 2009 je skupaj z ostalimi \xc4\x8dlani skupine Chicago prejel priznanje Signature Sinfonian._NEWLINE_Elmwood Park je leta 2012 po Loughnanu poimenoval \xc2\xbbLee Loughnane Way\xc2\xab, ki le\xc5\xbei blizu njegovega prvega doma na Sunset Driveu. 8. aprila 2016 je bil kot \xc4\x8dlan prvotne zasedbe Chicaga sprejet v Hram slavnih rokenrola, poleg njih pa so bili sprejeti \xc5\xa1e N.W.A., Deep Purple, Steve Miller in Cheap Trick."